Č.: 11251/2015-1000-03331

ŠTATÚT SÚŤAŽE

 o Cenu ministra hospodárstva SR

 „Za inováciu a technickú tvorivosť“.

Preambula
Účelom tohto štatútu je určiť pravidlá súťaže pre stredné odborné školy, gymnáziá, strediská praktického vyučovania a strediská odbornej praxe (ďalej len „stredné školy“) s názvom Cena ministra hospodárstva SR „Za inováciu a technickú tvorivosť“. 

Článok 1
Účel súťaže

Účelom súťaže je oceniť súťažné výrobky zhotovené pedagogickými zamestnancami stredných škôl, s cieľom podnietiť ich technickú tvorivosť a súťaživosť.

Článok 2
Vyhlasovateľ, organizátor a garant súťaže 

1.	Vyhlasovateľom súťaže je Ministerstvo hospodárstva SR. 
2.	Organizačným a odborným garantom súťaže (ďalej len „garant súťaže“) je odbor MSP a inovácií Ministerstva hospodárstva SR.

Článok 3
Podmienky účasti v súťaži 

Súťaže sa môžu zúčastniť len vystavujúce, resp. spoluvystavujúce stredné školy na výstave organizovanej Ministerstvom hospodárstva SR.  
1.	Súťaž je určená pre výrobky zhotovené pedagogickými zamestnancami stredných škôl. Pričom pre účely súťaže sa pod pojmom súťažný výrobok rozumie výrobok, ako aj súbor výrobkov tvoriacich funkčný celok, učebná pomôcka alebo model.

2.	Spoluúčasť žiakov na zhotovení súťažného výrobku nie je podmienkou. Pri zhotovení súťažného výrobku sa nevylučuje spolupráca s inými inštitúciami, aj zahraničnými, čo musí byť uvedené v prihláške.

3.	Stredná škola môže do súťaže prihlásiť i viac súťažných výrobkov.

4.	Do súťaže nemôžu byť prihlásené súťažné výrobky, ktoré boli prihlásené do súťaže v predošlých ročníkoch súťaže. Túto skutočnosť potvrdí riaditeľ strednej školy doloženým čestným vyhlásením. 

5.	Podmienkou zaradenia súťažného výrobku do súťaže je predloženie riadne vyplnenej prihlášky, ktorej súčasťou je aj čestné vyhlásenie.   

6.	Pre každý ročník súťaže vypracúva garant súťaže propozície súťaže, ktoré obsahujú všetky podrobnosti potrebné pre organizovanie súťaže. Ich súčasťou je prihláška a čestné vyhlásenie. Propozície schvaľuje generálny riaditeľ sekcie priemyslu a obchodu Ministerstva hospodárstva SR.

7.	Zaslaním vyplnenej kompletnej prihlášky na adresu garanta súťaže, súťažiaci potvrdzuje súhlas s podmienkami súťaže.

8.	Prihlášky súťažných projektov predkladajú súťažiaci písomne a elektronicky na adresu garanta súťaže.

Článok 4
Proces hodnotenia 

1.	Pre vyhodnotenie súťažných výrobkov ministerstvo zriaďuje Ústrednú hodnotiacu komisiu (ďalej len „komisia“).
2.	Komisia je 7 členná.
	Predsedom komisie je riaditeľ odboru MSP a inovácií Ministerstva hospodárstva  SR
	Členmi komisie sú (na základe nominácie organizácií):
	- zástupca SOPK,
	- zástupca Zväzu elektrotechnického priemyslu SR,
	- zástupca Zväzu spracovateľov dreva SR,
	- zástupca odvetvia Textil a odevníctvo,
	- zástupca Zväzu chemického a farmaceutického priemyslu SR,
	- zástupca Slovenského živnostenského zväzu.
3.	Členov komisie vymenúva generálny riaditeľ sekcie priemyslu a obchodu Ministerstva hospodárstva SR.
4.	Súťažné výrobky sa budú hodnotiť na základe kritérií vychádzajúcich z účelu súťaže popísanom v Článku 1 súťaže a sú detailne popísané v propozíciách k súťaži uverejnených na adrese www.mhsr.sk.       
5.	Komisia hodnotí súťažné výrobky, zostavuje poradie ich úspešnosti a výsledky hodnotenia predkladá ministrovi na schválenie.
6.	Komisia môže na hodnotenie výrobkov využiť hodnotiace komisie zriadené pre hodnotenie TOP výrobkov v jednotlivých kategóriách, ktoré vykonajú ohodnotenie súťažných výrobkov.
7.	Komisia rozhoduje hlasovaním prostej väčšiny prítomných členov komisie. V prípade zhodnosti počtu hlasov rozhoduje hlas predsedu komisie. 
8.	O celkovom poradí (o udelení, resp. neudelení ceny) rozhoduje minister hospodárstva SR na návrh komisie.

Článok 5
Ocenenie súťažných výrobkov

Cenu ministra hospodárstva SR získa škola, ktorej súťažný výrobok sa umiestnil na prvom mieste v poradí. V súťaži budú ocenené aj súťažné výrobky, ktoré sa umiestnia na druhom a treťom mieste v poradí. 
1.	cena 
„Cenu ministra hospodárstva SR“ vo forme pohára, vecnej ceny a diplomu udelí minister hospodárstva SR škole, ktorej výrobok sa umiestnil na prvom mieste v poradí súťaže. 
2.	cena
Škole, ktorá sa umiestnila na druhom mieste v poradí, udelí minister hospodárstva SR pohár         a diplom. Zároveň škola získa aj vecnú cenu.

3. cena
Škole, ktorá sa umiestnila na treťom mieste v poradí, udelí minister hospodárstva SR pohár a diplom. Zároveň škola získa aj vecnú cenu.

Článok 6
Spôsob propagácie súťaže

 Propagácia súťaže sa uskutoční najmä:
1.	prostredníctvom listov v elektronickej forme, ktoré budú zaslané priamo na e-mailové adresy stredných  škôl, listov zaslaných poštou na adresu zriaďovateľov škôl - samosprávne kraje,
2.	prostredníctvom tlačovej správy,
3.	prostredníctvom učiteľských webových portálov a učiteľských periodík,
4.	cez webové stránky platformy Ministerstva hospodárstva SR, Agrokomplexu – Výstavníctvo Nitra, samosprávnych krajov, 
5.	regionálnej televízie, 
6.	Rozhlasu a televízie Slovenska.

Článok 7
Osobitné ustanovenie

1.	Vyhlasovateľ súťaže si v prípade, ak má k tomu vážne dôvody, vyhradzuje právo zmeniť pravidlá súťaže, ako aj právo súťaž odložiť, prerušiť alebo predčasne zrušiť.
2.	Súťažiaci zaslaním prihlášky do súťaže udeľuje vyhlasovateľovi súťaže výslovný súhlas s tým, že vyhlasovateľ je oprávnený za účelom propagácie súťaže, použiť bezplatne meno, podobu výhercu, jeho súťažného výrobku, vyhotovovať záznamy z jeho výrobku a iné obrazové a zvukové záznamy výhercu a ďalej ich uverejňovať a šíriť v hromadných informačných prostriedkoch a propagačných materiáloch.

Článok 8
Záverečné ustanovenie

1.	Tento štatút je schválený vyhlasovateľom súťaže.
2.	Tento štatút je vyhotovený v dvoch exemplároch, ktoré sú uložené u vyhlasovateľa súťaže.
3.	Štatút je tiež zverejnený na www.mhsr.sk.
4.	Tento štatút nadobúda účinnosť dňom jeho podpísania.

V Bratislave dňa 27. januára 2015					

                                                                                                                       Pavol Pavlis
                                                                                                                          minister